CELEX: 62016TN0137
Language: lv
Date: 2016-03-25 00:00:00
Title: Lieta T-137/16: Prasība, kas celta 2016. gada 25. martā – Uniwersytet Wrocławski/Komisija un REA

6.6.2016   
            
            
               LV
            
            
               Eiropas Savienības Oficiālais Vēstnesis
            
            
               C 200/27
            
         Prasība, kas celta 2016. gada 25. martā – Uniwersytet Wrocławski/Komisija un REA
   
   (Lieta T-137/16)
   (2016/C 200/39)
   Tiesvedības valoda – poļu
   
      Lietas dalībnieki
   
   
      Prasītāja: Uniwersytet Wrocławski (Wrocław, Polija) (pārstāvis – W. Dubis, advokāts)
   
      Atbildētāja: Eiropas Komisija un Pētniecības izpildaģentūra (REA)
   
      Prasītājas prasījumi:
   
   
               —
            
            
               atcelt Pētniecības izpildaģentūras (REA) lēmumu uzteikt dotāciju nolīgumu Nr. 252908 par COSSAR (Cooperative Spectrum Sensing Algorithms for Cognitive Radio Networks) (PIEF-GA-2009–252908), kas tika noslēgts 2010. gada 26. jūlijā Eiropas Savienības Septītās pamatprogrammas ietvaros – Marijas Kirī [Marie Curie] vārdā nosaukts Eiropas pētniecības un izglītības projekts karjeras attīstības jomā, un piespriest prasītājai atmaksāt daļu no dotācijas EUR 36 508,37 un EUR 58 031,38 apmērā, garantiju fonda garantiju EUR 6 286,68 apmērā, kā arī samaksāt līgumsodu EUR 5 803,14 apmērā;
            
         
               —
            
            
               piespriest REA atlīdzināt prasītājai dotācijas daļu EUR 36 508,37 un EUR 58 031,38 apmērā, garantiju fonda garantiju EUR 6 286,68 apmērā, kā arī samaksāto līgumsodu EUR 5 803,14 apmērā ar procentiem no attiecīgā maksājuma izdarīšanas dienas līdz atmaksas dienai;
            
         
               —
            
            
               piespriest REA atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītāja izvirza vienu pamatu, kas attiecas uz dotāciju nolīguma III pielikuma III.3. panta [1. punkta 6. apakšpunkta] j) daļas interpretāciju.
   
               —
            
            
               Prasītāja apgalvo, ka dotāciju nolīgumā nav iekļauta strīdīgajās tiesību normās ietvertā formulējuma legāla definīcija; katrā ziņā tā parastā izpratne ir pretrunā REA apgalvotajai. Tā atsaucas uz atbilstoši Beļģijas tiesībām, kas saskaņā ar dotāciju nolīgumu ir piemērojamas papildus, spēkā esošajiem gramatiskās, funkcionālās un teleoloģiskās interpretācijas noteikumiem.